༄༅། །ཀླུའི་བསང་མཆོད་ཀྱི་ཆོ་ག་གདེངས་ཅན་རོལ་པའི་ཆུ་གཏེར་ཞེས་བྱ་བ་བཞུགས།། ༄༅། །དཔག་ཡས་ཐུགས་རྗེའི་སྤྲིན་ལས་དངོས་གྲུབ་ཆར། །རྒྱུན་དུ་ཆེ་བས་དགེ་ལེགས་ལོ་ཐོག་དག །སྨིན་མཛད་བླ་མ་ཀླུ་དབང་ལ་བཏུད་དེ། །བསང་མཆོད་གདེངས་ཅན་རོལ་པའི་ཆུ་གཏེར་བསྐྲུན། །འདིའི་བསང་མཆོད་ལ། རང་ཉིད་གཙང་སྦྲ་དང་ལྡན་པས་ཀླུ་གནས་པའི་ཆུ་མིག་གི་འགྲམ་ལ་སོགས་པར། ཀླུ་སྨན་བཟང་པོ་དང་དཀར་མངར་གྱིས་སྦགས་པའི་ཉེར་སྤྱོད་རྣམས་དང་། མཐུན་པའི་སྤོས་དང་ཤིང་རྩིའི་དུད་པ་བཏང་བ་ལ་ཆུ་གཙང་གིས་བྲན། འདིར་ཇ་ཆང་ཕྱེ་གསུར་སོགས་གཞོབ་ཀྱི་རིགས་ནི་མི་བྱའོ། །དེ་ནས་མཆོད་པ་རྣམས། ཨོཾ་བཛྲ་ཨ་མྲྀ་ཏས་བསང་། སྭ་བྷཱ་ཝས་སྦྱངས། སྟོང་པའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་པ་རྣམས་སུ། ཨོཾ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་ཉེ་བར་སྤྱོད་པ་རྣམས་དང་བསང་རྫས་མཆོད་པའི་ཡོ་བྱད་རྣམས་ཀྱིས་ནམ་མཁའི་ཁམས་གང་བར་གྱུར། ཨོཾ་བཛྲ་ཨརྒྷཾ་ནས་ཤབྡ་རོལ་མོ་བཅས་པས་བྱིན་གྱིས་བརླབས་ལ། སངས་རྒྱས་ཆོས་ཚོགས་ལན་གསུམ་གྱིས་སྐྱབས་འགྲོ་སེམས་བསྐྱེད་བྱ། སྭ་བྷཱ་ཝས་སྟོང་པར་བསྒོམ། སྟོང་པའི་ངང་ལས་པཾ་ལས་པདྨ་དང་ཨ་ལས་ཟླ་བའི་སྟེང་དུ། ཧྲཱིཿལས་བདག་ཉིད་སྤྱན་རས་གཟིགས་དབང་ཕྱུག་སྐུ་མདོག་དཀར་པོ། ཕྱག་གཡས་མཆོག་སྦྱིན་དང་གཡོན་པདྨ་བསྣམས་པ། རྒྱན་ཐམས་ཅད་ཀྱིས་བརྒྱན་པ། རྡོ་རྗེ་སྐྱིལ་མོ་ཀྲུང་གིས་བཞུགས་པའོ། །རང་གི་མདུན་དུ་རིན་པོ་ཆེའི་བྲག་རི་གསེར་གྱི་བྱ་སྐྱིབས་ཅན་གྱི་དྲུང་ན། མཁའ་ལྟར་སྔོ་བའི་མཆོད་པ་རྫིང་བུ་དང་། འབབ་ཆུ་ལྷུང་ལྷུང་གི་སྒྲ་འབྱིན་པ། གཡུའི་ཁ་དོག་ཅན་གྱི་ནེའུ་གསིང་དང་། སྐྱེད་མོས་ཚལ་དང་། རིན་པོ་ཆེའི་ལྗོན་ཤིང་། མེ་ཏོག་དང་ལོ་འདབ་གསར་པའི་ལྡིང་ཁང་དུ་གྲིབ་བསིལ་ཡིད་དུ་འོང་བ་འཇོ་བ། འདོད་པའི་ཡོན་ཏན་ཕུན་སུམ་ཚོགས་པས་གཏམས་ཤིང་། ནོར་བུ་ཆུ་ཤེལ་གྱི་ཕོ་བྲང་ཉམས་དགའ་བར་བྱས་པའི་གནས་སུ། སྣ་ཚོགས་པདྨ་འདབ་མ་བརྒྱད་པའི་ལྟེ་བ་དང་འདབ་མ་རྣམས་ལ་ཟླ་བའི་དཀྱིལ་འཁོར་རེ་རེའི་སྟེང་དུ་ནཱཾ་དགུ་ལས། དབུས་དང་ཕྱོགས་མཚམས་རྣམས་སུ་རིམ་པར་ཝ་རུ་ཎ་དཀར་པོ། མཐའ་ཡས་དཀར་པོ། འཇོག་པོ་དམར་པོ། སྟོབས་ཀྱི་རྒྱུ་ནག་པོ། རིགས་ལྡན་དཀར་པོ། ནོར་རྒྱས་སེར་པོ། དུང་སྐྱོང་སེར་པོ། པདྨ་དཀར་པོ། ཆུ་ལྷ་དཀར་པོ་རྣམས་སྟོད་ལྷའི་ལུས་ཅན་ཐལ་མོ་སྦྱར་བའི་བར་དུ་ནོར་བུ་རིན་པོ་ཆེ་ཐོགས་པ། སྨད་སྦྲུལ་མཇུག་འཁྱིལ་པ། སྦྲུལ་མགོའི་གདེངས་ཀ་ཅན། རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ། གཡོན་ཕྱོགས་ནས་རང་དང་འདྲ་བའི་ཆུང་མས་བསྟེན་པའོ། །རང་གི་སྙིང་ག་ནས་འོད་ཟེར་འཕྲོས་པས་འདོད་པའི་ཁམས་ན་གནས་པའི་ཀླུའི་རྒྱལ་པོ་རྣམས་ཀྱིས་གཙོར་བྱས་པའི་ཀླུ་དང་ས་བདག་ཐམས་ཅད་ཨོཾ་བཛྲ་ས་མཱ་ཛཿ ཏིང་ཤག་དང་། རི་རབ་རྩེ་ནས་རྒྱ་མཚོའི་གཏིང་མཐར་ཐུག །འཛམ་གླིང་ཡུལ་གྲུ་ཀུན་དུ་རབ་གནས་པའི། །བསྟན་ལ་རབ་དགའི་ཀླུ་ཆེན་བརྒྱད་ཀྱིས་མཚོན། །ཀླུ་དང་ས་བདག་རིགས་གྱུར་མ་ལུས་པ། །དེ་རིང་མཆོད་པའི་སླད་དུ་སྤྱན་འདྲེན་ན། །ལག་ན་རྡོ་རྗེའི་མཐུ་སྟོབས་དམ་ཚིག་དང་། །སྤྱན་རས་གཟིགས་དབང་ཐུགས་རྗེ་བྱིན་རླབས་ཀྱིས། །ཐོགས་པ་མེད་པར་གནས་འདིར་གཤེགས་སུ་གསོལ། །ནཱ་ག་རཱ་ཛ་ས་པ་རི་ཝཱ་ར་ཨེ་ཧྱེ་ཧི། ཞེས་དང་། ཛཿཧཱུྃ་བཾ་ཧོཿཔདྨ་ཀ་མ་ལ་ཡ་སྟྭཾ། དེ་ནས་བསང་མཆོད་སྟོབ་པ་ནི། ཨོཾ་དཀོན་མཆོག་ཡོན་ཏན་གཏེར་གྱི་བྱིན་རླབས་དང་། །རྒྱུ་འབྲས་མི་བསླུ་ངེས་པའི་བདེན་སྟོབས་ཀྱིས། །བསང་རྫས་མཆོད་སྤྲིན་ནམ་མཁའ་ཁེངས་པ་འདི། །གདེངས་ཅན་ཡོངས་ཀྱི་ཉེར་འཚོ་མཆོག་གྱུར་ཅིག །ཀྱེ་རྒྱ་ཆེན་སྦྱིན་པའི་འབྲས་བུ་ལེགས་སྨིན་པས། །འཛད་མེད་འབྱོར་པ་ཕུན་ཚོགས་གཏེར་གྱི་བདག །ཀླུ་ཆེན་བརྒྱད་པོ་ཀླུ་རིགས་གྲངས་མེད་བཅས། །དགའ་བསྐྱེད་བསང་དང་མཆོད་སྤྲིན་འབུལ་བ་ནི། །འོ་ཆབ་སྨན་གྱི་མཆོད་ཡོན་རྫིང་བུར་བསྐྱིལ། །ཐང་ཆུར་སྐྱེས་པའི་མེ་ཏོག་ཨུཏྤལ་བཞད། །དྲི་ཞིམ་སྤོས་མཆོག་སཱ་ལའི་ངད་པ་ལྡང་། །མཁན་ཤུག་སུར་དཀར་སྦ་སྙུག་སྟག་པ་སོགས། །དབྱར་སྐྱེས་རྐང་འཐུང་མཐུན་རྫས་ཇི་སྙེད་དག །གཏུལ་བའི་དུད་སྤྲིན་འདོད་ཡོན་ལྔ་འཇོ་ཞིང་། །ཉམས་གྲིབ་ཉེས་ཚོགས་སྦྱོང་བའི་བསང་མཆོད་དང་། །ཞུན་མར་ནོར་བུའི་སྒྲོན་མེས་མུན་པ་འཇོམས། །རྒྱ་མཚོ་ལྦུ་བ་རྡོ་རྒྱུས་ཞོ་ཤ་གསུམ། །ཆུ་སྲིན་སྡེར་མོ་དབང་ལག་པུ་ཤེལ་ཙེ། །སྦྲུལ་ཤུན་རྨ་བྱའི་མདོངས་སོགས་འོ་ཆབ་དང་། །མཉམ་འདྲེས་བཏུང་བ་བྱུག་པའི་རྒྱ་མཚོ་ཆེ། །དཀར་གསུམ་མངར་གསུམ་འཁུར་བ་ཤིང་ཐོག་རིགས། །རོ་བཅུད་ནུས་གཏེར་ཞལ་ཟས་ཕྱེ་མར་དང་། །སྒྲ་བརྙན་རོལ་མོ་སྙན་པའི་གླུར་འཇོ་ཞིང་། །དཔག་ཡས་ནོར་བུའི་རྒྱན་ཕྲེང་དར་ཟབ་གོས། །ཅི་འདོད་གཏེར་གྱི་བུམ་པ་བཟང་པོ་སོགས། །ལེགས་བྲིས་མི་ཡུལ་ཉེར་སྤྱད་མཁོ་དགུ་ཡིས། །མཆོད་དོ་ཀླུ་རྒྱལ་འཁོར་དང་བཅས་ལ་མཆོད། །བསང་ངོ་ཉེས་སྐྱོན་ཉམས་གྲིབ་ཕོག་པ་བསང་། །སོ་སོའི་དབང་པོ་ལྔ་ཡི་ངང་དུར་དག །འདོད་པའི་ཡོན་ཏན་མི་ཟད་རྒྱ་མཚོའི་ཀློང་། །ཅི་དགར་ལོངས་སུ་སྤྱད་པའི་བདེ་སྐྱིད་ཀྱིས། །ཀུན་ནས་མྱོས་པའི་དབྱངས་སྙན་ལེན་གྱུར་ཅིག །ས་ཆུ་རྡོ་ཤིང་གཉེན་པོ་གང་དག་ཏུ། །ཐུབ་ཆོད་རྩོམ་པས་ཀླུ་དང་ས་བདག་རིགས། །སྣད་པའི་ནད་དང་སྡུག་བསྔལ་ཀུན་སོས་ནས། །ལྷ་ལུས་ལྟར་མཛེས་བདེ་དང་ལྡན་གྱུར་ཅིག །བདག་ཅག་རྒྱུ་སྦྱོར་མི་དང་ཕྱུགས་བཅས་ལ། །ཀླུ་གདོན་ལས་གྱུར་ནད་གདོན་བར་ཆད་དང་། །ཆུར་གཏད་ས་ལ་མནན་སོགས་གནོད་པ་ལས། །སྤྲིན་བྲལ་ཟླ་བ་ལྟ་བུར་གྲོལ་བར་མཛོད། །བསོད་ནམས་མཐོ་རིས་དགའ་ཚལ་ཡངས་པའི་ནང་། །ཚེ་ཡི་ལྗོན་ཤིང་རིང་པོར་བསྐྱེད་པ་ལས། །མི་ནོར་ལོངས་སྤྱོད་སྲིད་པའི་ཕུན་ཚོགས་ཀྱི། །ལོ་འདབ་ཕྱོགས་མེད་རྒྱས་པའི་ཕྲིན་ལས་མཛོད། །ཡུལ་གྲུ་ཀུན་དུ་སད་སེར་མི་གཏོང་བར། །ཐེན་ཞོད་འཚམ་པའི་བདུད་རྩིའི་ཆར་རྒྱུན་གྱིས། །རྩྭ་ལྗང་ལོ་འདབ་སྟུག་པོས་ལ་ཀླུང་མཛེས། །ལོ་ལེགས་འབྲུ་ཚོགས་འཕེལ་བའི་དགའ་སྟོན་སྩོལ། །ཆོས་ཀྱི་སྦྱིན་པ་ནི། ཆོས་རྣམས་ཐམས་ཅད་རྒྱུ་ལས་བྱུང་ཞེས་སོགས་ནས། འོན་ཀྱང་སྐྱོབ་པའི་སྲས་སུ་སྐྱེ། །རིན་ཆེན་ཆོས་བཤད་དགེ་བས་གདེངས་ཅན་རྣམས། །གནོད་པ་ཀུན་བྲལ་སླད་མར་བདེ་འགྲོར་སྐྱེས། །དཀོན་མཆོག་དམ་པའི་ཆོས་ཀྱི་སྣོད་གྱུར་ནས། །ཐམས་ཅད་གཟིགས་པ་ཐོབ་པའི་རྒྱུར་གྱུར་ཅིག །བཟོད་པར་གསོལ་ཞིང་གཤེགས་སུ་གསོལ་བ་ནི། །དགྱེས་སྐྱེད་མཆོད་པའི་གནས་འདིར་བྱོན་པའི་ཀླུ། །དགྱེས་མིན་མ་འབྱོར་ཉམས་སོགས་བཟོད་མཛད་དེ། །དགྱེས་པའི་དྲིན་ལན་བླན་འདོད་ཤིང་རྟ་ལ། །དགྱེས་པར་ཞོན་ནས་རང་རང་གནས་སུ་དེངས། །ཞེས་དང་། སླར་ཡང་འགྲོར་མ་འདོད་པའི་གདུག་པ་ཅན་རྣམས། མུཿཞེས་བསྐྲད་ཅིང་བྱ་ཁྱུང་གི་ཕྱག་རྒྱ་དང་། ག་རུ་ཌ་ཙ་ལེ་ཙ་ལེ་སྭཱ་ཧཱས་བསྲུངས་ལ། བཀྲ་ཤིས་ཀྱི་ཚིགས་བཅད་གང་རིགས་བརྗོད་དོ། །ཀླུ་རྣམས་མཆོད་པའི་ཆོ་ག་འདི་བགྱིས་པའི། །དགེ་བས་སྦྱིན་བཞིའི་ཕ་རོལ་ལེགས་ཕྱིན་ནས། །དོན་གཉིས་ལྷུན་གྱིས་གྲུབ་པའི་ཕྲིན་ལས་ཀྱིས། །སྲིད་གསུམ་སྡུག་བསྔལ་མཚོ་ལས་འདོན་པར་ཤོག །ཅེས་ཀླུའི་བསང་མཆོད་ཀྱི་ཆོ་ག་གདེངས་ཅན་རོལ་པའི་ཆུ་གཏེར་ཞེས་བྱ་བ་འདི་ནི། དོན་གཉེར་དགེ་སློང་བྱམས་པ་བཀྲ་ཤིས་ཀྱིས་བསྐུལ་ངོར། བནྡེ་ཚུལ་ཁྲིམས་རིན་ཆེན་གྱིས་རྒ་ལོའི་ལུགས་ཀྱི་ཀླུ་གཏོར་དང་ཀླུ་བསང་གི་བརྗོད་བྱའི་སྙིང་པོ་བསྡུས་ཏེ། ཉམས་སུ་བླང་བདེར་བྲིས་པ་བཀྲ་ཤིས་པར་གྱུར་ཅིག། །།